SpaceX Oy atrofiga birinchi sayyohlik parvozlarini bir yilga kechiktirdi

SpaceX Oy atrofi bo‘ylab birinchi sayyohlik parvozlarini 2019-yilga qoldirishini ma’lum qildi. Ilon Maskning kosmik kompaniyasi Dragon kemasida ikki nafar sayyohni 2017-yil oxiriga qadar uchirishni rejalashtirgan edi, deb yozmoqda TJournal.

SpaceX vakilining so‘zlariga ko‘ra, Oyga sayohat uchun qiziqish “faqat o‘smoqda” va kompaniya sayyohlarni jo‘natishni yo‘lga qo‘ymoqchi. Biroq, The Wall Street Journal ma’lumotlariga ko‘ra, parvoz kamida 2019-yilning o‘rtasiga qadar qoldirilgan.
2017-yilning fevral oyida Mask ikki nafar sayyoh allaqachon Dragon’da Oyga parvoz uchun to‘lovlarni amalga oshirganini ma’lum qilgan. Ishtirokchilarning ismlari oshkor qilinmagan, shuningdek, ularning parvozga tayyorgarlikni boshlagani haqida ham ma’lumot yo‘q.
Shu bilan bir vaqtda, SpaceX 2018-yil bilan taqqoslaganda parvozlar sonini 40 foizga kamaytirishni rejalashtirmoqda. Bu katta xususiy yo‘ldoshlarni uchirish uchun talabning yetarli emasligi va yirik eltuvchi raketa Falcon Heavy’ga talabning pastligi bilan bog‘langan.